recursal/SuperWikiNEXT-32B huggingface dataset:
**Lembit Roostar** (1. veebruar 1934 Mäetaguse vald, Virumaa – 20. juuli 2009) oli eesti arstiteadlane, kirurg ja sõjaväearst.

Elulugu
-------

Lembit Roostar oli talupidaja poeg.

Ta lõpetas aastal 1953 Jõhvi 1. Keskkooli ja 1959 Tartu Riikliku Ülikooli arstiteaduskonna; meditsiinikandidaat (1968, TÜ), väitekiri "Aordi bifurkatsiooni ja jäsemete magistraalarterite emboolia ja ägeda tromboosi ravist", meditsiinidoktor (1974, TÜ), väitekiri "Клинико-биохимические нарушения при острой имешении конечностей". Oli 1959–1990 NSVL relvajõudude meditsiiniteenistuse ohvitser, 1970–1975 Tartus sõjaväehaigla osakonna ülem, ühtlasi TÜ anatoomia ja histoloogia kateedri assistent, 1975–78 Mongoolias välisõjaväehaigla peakirurg, 1978–1981 ja 1984–1990 Leningradi Sõjameditsiini Akadeemia õppejõud: 1986–1990 kateedri ülema asetäitja, 1986–1989 dotsent, 1989–1990 professor, 1981–1984 Afganistani armee peakirurgi konsultant ja peakirurg. 1990–1992 TÜ hospitaalkirurgia kateedri juhataja, 1992–1999 TÜ kardioloogiakliiniku kardiotorakaalkirurgia professor, õppetooli juhataja, aastast 1999 emeriitprofessor. Täiendas end Soomes, Saksamaal, Bulgaarias, Šveitsis, USA-s ja Hiinas. Eesti Kirurgide Assotsiatsiooni, Rahvusvahelise Kardiovaskulaarkirurgia Ühingu, Trauma ja Erakorralise Kirurgia Euroopa Assotsiatsiooni liige, Balti Kirurgide Assotsiatsiooni president (1995-98).

Teadustöö
---------

Uurimisvaldkond: kaasasündinud südamerikked lastel, endokardiidi kirurgiline ravi, klapirikete taastavad operatsioonid, rinna- ja kõhuõõnevigastused. Üle 500 teadustrükise, 8 monograafiat. Eesti Vabariigi teaduspreemia (1992, kollektiivis).

Tunnustus
---------

1999 Tartu Ülikooli suur medal

Isiklikku
---------

Tema poeg oli Eesti Vabariigi diplomaat Sulev Roostar.

Viited
------

1. 1 2 3 4  Eesti teaduse biograafiline leksikon, 3. köide
2. ↑  "Tartu Ülikooli suure medali kavalerid". *Tartu Ülikool*. Vaadatud 4.12.2022.

Kirjandus
---------

* EE 14, 434
* Tartu Ülikooli Kliinikum 200. Trt, 2004, 168–170, 187
* Merila-Lattik, H. Eesti arstid 1947–1997. Tallinn, 1997, 968–969
* Eesti Arst (2004) 1, 68
* Tartu Ülikooli arstiteaduskond 1982–2007. Trt, 2007, 234, 246, 259, 262, 264, 266.
* *Eesti teaduse biograafiline leksikon.* 3. köide: *N–Sap* TTEÜ, avaldatud elektrooniliselt 2013

Välislingid
-----------

* Lembit Roostar 01.02.1934–20.07.2009
* Kuidas Eesti arst Afganistanis lennuki maa peale tõi

Teoseid
-------

* The therapy of acute arterial thrombosis (kaasautor). // J. Cardiovascul. Surg. 18 (1977) 3
* Эмболия и острый тромбоз артерий конечностей (kaasautor). Тлн, 1984
* Südamekirurgia. Tartu, 1991
* Лекции по актуальным вопросам торакальной хирургии. Трт, 1992
* Боевые огнестрельные ранения. I. Грудь, живот. Трт, 1993
* Боевые огнестрельные ранения. II. Сердце. Кровеносные сосуды. Трт, 1993
* Indications for surgery in penetrating chest injuries. // Ann. Chir. Gynaecol. 82 (1993) 3
* Treatment plan used for vascular injuries in the Afghanistan war. // Cardiovascul. Surg. 3 (1995) 1
* Välikirurgia (kaasautor). Tartu, 1996.

 *Käesolevas artiklis on kasutatud "Eesti teaduse biograafilise leksikoni" materjale.*
**Vilja Nyholm-Palm** (sündinud 12. mail 1957) on eesti telerežissöör ja meediaõppejõud.

Haridus
-------

Vilja Palm lõpetas 1975. aastal Tallinna 32. Keskkooli teatri eriklassi. 1977. aastal astus Leningradi Teatriinstituuti ja lõpetas selle 1983. aastal telerežii erialal. Hiljem täiendas end Soomes Yleisradio Raadio ja Televisiooni Instituudis (1993–1994). 1996. aastal osales ta Taanis Baltic Media Centre kursusel TV&radio Trainer Training ja 1997. aastal sealsamas kursusel TV management for Producers.

Töö
---

### Eesti Televisioonis

Vilja Palm on töötanud Eesti Televisiooni laste- ja noortesaadete toimetuses ning alates 1993 kunsti- ja kirjandussaadete peatoimetuses režissöörina. 1989. aastast töötab ta Eesti Televisiooni Teleteatri režissööri-lavastajana, aastail 1993–1999 oli Teleteatri pearežissöör. 

Tema käe all valmis 1994. aastal näiteks telesari "Wikmani poisid".

Vilja Palm on mänginud telelavastuses "Nõiakivi" susi Zuuzit.

### Mujal

Aastail 1999–2001 oli Vilja Nyholm-Palm Kanal 2 programmidirektor ja 1994–2003 Tallinna Pedagoogikaülikooli telerežii õppejõud.

Aastail 2004–2006 valmis tema lavastajatööna TV3-s näidatud teleseriaal "Kodu keset linna" ja 2008. aastal Kanal 2-s näidatud teleseriaal "Eestlane ja venelane".

Ta on Valkla hooldekodu asukate elu, mõtteid ja probleeme tutvustava dokumentaalfilmi "Oma kodu, kulla-kallis" (2000) stsenarist ja režissöör.

Lisaks on ta telemängufilmide "Isa" (režissöör Mart Kivastik, 1998) ja "Armuke" (režissöör Mart Kivastik, 1999) produtsent.

Välislingid
-----------

* Vilja Palm: ekraanile pole ma kunagi tahtnud ronida, Õhtuleht, 22. oktoober 2005
* Vilja Nyholm-Palm: "Wikmani poisid" pole seebiseriaal, Eesti Päevaleht, 26. september 2009
King Charles Positivuse Nordea laval 19. juulil 2014
**Positivus** on iga-aastane suvine muusika- ja kultuurifestival, mida peetakse juulikuu kolmandal nädalavahetusel Salatsis Lätis. Festivaliala paikneb Liivi lahe männimetsasel mererannal.

Positivusel kuuleb *indie*-, *pop*-, *folk*- ja elektroonilist muusikat.

Festivali korraldaja on kontserdiagentuur Positivus Music.

Festivalil on kolm pealava: Lattelecomi lava (kuni 2014. aastani Tele2 lava), Nordea lava ja Red Bull Music Academy lava. Peale selle on festivalialal mõned väiksemad lavad: *I Love You* lava parimatele Baltimaade artistidele, Palladiumi lava, kunsti ja looduse lava, mis pakub moderntantsuetendusi, akustilisi esinemisi ja luulet, teatri- ja improvisatsioonivaatemänge, tsirkust ja palju muud. Kinotelgis näidatakse uusi filme maailma filmifestivalidelt.

Kunsti- ja käsitöösõpradele on avatud kunsti- ja käsitööturg. 

Festivali asukoht on ligipääsetav Via Baltica maanteed mööda. Parkla, telkla ja toiduala asuvad festivaliala vahetus läheduses.

Arvustused
----------

Festivali ja selle asukohta on kiitnud nii Positivuse külastajad kui ka esinejad.[*viide?*] Briti ajaleht Metro lisas 2012. aastal Positivuse oma parimate suvefestivalide nimekirja, iseloomustades seda kui "pretensioonitut üritust tugeva ja mitmekülgse *line-up*'iga, mis toob kokku umbes 20 000 külastajat". Samal aastal võitis Positivus parima Euroopa festivali auhinna briti väljaandelt Festival Guide, lüües selliseid populaarseid festivale nagu Roskilde festival, Roch Werchter ja Hispaania Benicassim. 2011. ja 2012. aastal kuulus Positivus Filter Magazine'i viie oodatuima rahvusvahelise suvefestivali nimekirja, 2012. aastal ilmus selles ajakirjas ka festivali arvustus.

Ajalugu
-------

Positivus alustas 2007. aastal. Aastate jooksul on festivalil paljude teiste seas esinenud: Editors, Hurts, Imagine Dragons, James, King Charles, Manic Street Preachers, Mark Ronson & The Business Int. Moby and Fatboy Slim, Muse, Noah and the Whale, OK Go, Palma Violets, Röyksopp, Scissor Sisters, Sigur Rós, The xx, Travis, läti Gustavo, Instrumenti ja Prāta Vētra, eesti Animal Drama, Bedwetters, Dave Storm, Elephants From Neptune, Ewert and the Two Dragons, Iiris, Outloudz, Frankie Animal, Lepatriinu, Trad.Attack! ja Sibyl Vane.

Fotogalerii
-----------

* Tricky Nordea lavalTricky Nordea laval
* Positivus 2014. Kraftwerk esineb pealavalPositivus 2014. Kraftwerk esineb pealaval

Viited
------

1. ↑  Positivus Music
2. 1 2 3  Positivuse festival - kunsti- ja muusikafestival www.latvia.travel (vaadatud 22.07.2013)

Välislingid
-----------

|  |  |
| --- | --- |
|  | Pildid, videod ja helifailid Commonsis: **Positivus** |

* Positivuse ametlik veebisait (eesti, läti, leedu ja inglise keeles)
* Positivuse festival – kunsti- ja muusikafestival latvia.travel
* Positivus elu24.ee
* Andrus Raudsalu. Mis siis ikkagi juhtus Positivusel? publik.delfi.ee, 27. juuli 2012
* Galerii: Positivus 2014 Müürileht, 2014
**"Ristideta hauad"** on Arved Viirlaiu 1952. aastal kahes köites ilmunud romaan. Romaan ilmus kõigepealt Rootsis Lundis, Eestis ilmus see esimest kordselt 1991. aastal. 

Oma läbilöögiromaanis käsitleb Viirlaid Eesti ajalugu Teise maailmasõja lõpuperioodil ja Nõukogude okupatsiooni esimestel aastatel, täpsemalt oktoobri algusest 1944 kuni hilissuveni 1946.

Romaan on tõlgitud läti ("Kapi bez krustiem I–II", Minneapolis 1956), rootsi ("Gravar utan kors", Stockholm 1959), prantsuse ("Tombeaux sans croix", Pariis 1962), hispaania ("Tumbas sin Crus", Barcelona 1966), soome ("Ristittömät haudat", Hämeenlinna 1968), inglise ("Graves without Crosses", Toronto 1972), hiina ("Bey cho mai de i dai", Taipei 1980), leedu ja vene keelde (2005).

Retseptsioon
------------

Ajaliselt järgneb "Ristideta haudade" tegevusaeg Viirlaiu 1949. aastal ilmunud romaanile "Tormiaasta", milles käsitletakse Eesti ajalugu 1944. aastal rinde lähenemise ajal. "Ristideta haudadele "järgneb romaan "Seitse kohtupäeva"(1957). "Ristideta hauad" seostub pigem metsavendluse epopöaks nimetatud romaanisarjaga "Vaim ja aheldad" (1961), "Kustuvad tuled" (1965) ja "Sadu jõkke" (1965).

Väliseesti kirjanduskriitikud võtsid romaani hästi vastu. Rõhutati Eesti raskete valikute meisterlikku kujutamist ning eestlaste kui väikese rahvakillu saatusest rääkimist ja laiemas avalikkuses teadvustamist.

Viited
------

1. ↑  Linda Uustalu "Saateks". "Ristideta hauad", II köide (Tallinn, Perioodika 1991), lk 247
2. ↑  "Vastukajad "Ristideta haudadele" erinevate maade väljaannetes". "Ristideta hauad", II köide (Tallinn, Perioodika 1991), lk 251–252

Kirjandust
----------

* Linda Uustalu "Saateks". "Ristideta haudade" II köide (Tallinn, Perioodika 1991) lk 247–249

Välislingid
-----------

* Tiina Kirss "Arved Viirlaiu looming rahvuslikus perspektiivis". Sirp, 2. november 1997
* Janika Kronberg "Eesti lugu: Arved Viirlaid "Ristideta hauad"". Eesti Päevaleht, 30. aprill 2009
* Janika Kronberg "Ideelised eestlased. Etüüd proosast kirjaniku 90. sünnipäevaks". Eesti Elu, 5. aprill 2012
**Hadrianus** (**Imperator Caesar Divi Traiani Parthici Divi Nervae Traianus *Hadrianus* Augustus**; sünninimi **Publius Aelius Hadrianus**; 24. jaanuar 76 Italica – 10. juuli 138) oli Vana-Rooma keiser 11. augustist 117 kuni surmani.

Lisanimed, mida ta kandis (kasutas neid ainult Kreekas): Olympios (128), Panhellenios (132), Panionios (132). Tiitlid, millest ta keeldus: Optimus, Germanicus, Dacicus, Parthicus.

Hadrianuse eestkostja oli tema sugulane Traianus, kelle õe Marciana tütre Matidia tütre Sabinaga ta 100 abiellus. Hadrianus osales Traianuse juhtimisel sõjas daaklaste ja partlaste vastu, oli 108. konsul, siis asehaldur Pannoonias ja Süürias. Oma naise Plotina mõjul adopteeris Traianus surivoodil Hadrianuse ja määras ta enda järglaseks.

Hadrianus ei jätkanud Traianuse vallutuspoliitikat. Ta lõpetas sõja Partiaga, loobus Armeeniast ja Mesopotaamiast ning asus kindlustama riigipiiri. 122 alustati Britannias Solway lahest Tyne'i suudmeni kulgeva 17 kindluse ja 80 väravaga Hadrianuse valli ehitamist. Tugevdati Ülem-Germaania ja Reetia vahelist piirivööndit ning kindlustati Doonau piiri.

Hadrianus tegi pikki reise, mistõttu teda nimetati reisivaks keisriks. 121–125 külastas ta ida- ja lääneprovintse ning Aafrikat, 128–132 taas idaprovintse. 132–135 surus ta maha viimase suure juutide ülestõusu, mida juhtis Bar-Kohba.

Muud
----

Kurioosumiks oli Hadrianuse lemmiku, kreeka nooruki Antinouse sisuliselt jumala staatusesse viimine pärast ta surma.

Hadrianus ehitas oma tarbeks villa (**Villa Adriana** itaalia keeles) Tivoli (Tibur) linna lähedale, mis on seniajani üks suurimaid villakomplekse (laiub ca 200 hektari peal). Oma elu lõpuaastatel valitses sealt ka impeeriumi. Hiljem kasutati kujusid ja marmorit Villa d'Este ehitamise jaoks, praegu on Hadrianuse villast järel ainult varemed.

Hadrianus oli Rooma keisritest esimene, kes kandis habet (ilmselt oma armi peitmiseks).

|  |  |  |
| --- | --- | --- |
| Eelnev**Traianus** | **Vana-Rooma keiser**117–138 | Järgnev**Antoninus Pius** |

Välislingid
-----------

* Keiser Hadrianuse villa all oli kilomeetrite kaupa tunneleid orjadele, Delfi, 19. jaanuar 2014
**Harilik loorberipuu** (*Laurus nobilis*) on loorberiliste sugukonda loorberipuu perekonda kuuluv igihaljas lehtpuu. 

Pärineb Vahemere maade idaosast ja Väike-Aasiast. Kultuuritaimena kasvatatakse Lääne- ja Lõuna-Euroopas, Põhja-Aafrikas ja Lähis-Idas. Krimmis, Kaukaasias ja Musta mere rannikul. Loorberisaludes on iseloomulik vürtsikas lõhn, mis on eriti tugev kevadel, kui loorber õitseb. Loorberipuu elab kuni 100 aastat (mõningatel andmetel ka 400 aastat).

Kasutamine
----------

 *Pikemalt artiklis  Loorberilehed*
Vürtsina kasutatakse loorberi värskeid või kuivatatud lehti ja vilju (loorberimarju), aga ka näit: loorberipulbrit, mida toodetakse Gruusias ning mis kujutab endast loorberilehtedest leiduvate eeterlike õlide kuivekstrakti. Loorberiõli sisaldab praktiliselt 50% tsineooli ja veel umbes 65 komponenti, sealhulgas P-vitamiini.

Loorberilehti kasutatakse kulinaarias väga laialdaselt.

Loorberipuu lehed on pikaealised, üks leht võib puul püsida 3–4 aastat. Loorberilehti kogutakse iga kahe aasta tagant. Korjatakse noori täiskasvanud lehti. Loorberiistanduses saadakse ühelt hektarilt kuni 4 tonni lehti. 

Rahvameditsiin kasutab loorberit reuma, podagra, halvatuse ja diabeedi raviks. Värsked lehed aitavad leevendada vapsiku ja mesilase pistet. 

Õitsvatest noortest võrsetest ja ka viljadest valmistatakse rasvõli (*Lauri oleum*). 
Kuivatatud lehtedest ja okstest valmistatakse eeterlikku õli (*Lauri aetheroleum*) mida kasutatakse homöopaatias ning veterinaarias. 

Vana-Kreekas ja Vanas-Roomas peeti loorberit pühaks taimeks ning loorberipärja või -oksaga austati poeete, heliloojaid ja sportlasi; ka jumal Apollon kandvat peas alati loorberipärga. Loorberipärg või -oks on olnud austuse märgiks, millele viitab ka hariliku loorberipuu ladinakeelne liigiepiteet – *nobilis* 'üllas', perekonnanimi tuleneb arvatavasti keldikeelsest sõnast *lauer* 'roheline'.

Legendide järgi muutus nümf Daphne loorberipuuks.

Viited
------

1. 1 2 3
2. ↑  Ain Raal, "Maailma ravimtaimede entsüklopeedia", lk 499, Tallinn: Eesti Entsüklopeediakirjastus, 2010

Välislingid
-----------

|  |  |
| --- | --- |
|  | Tsitaadid Vikitsitaatides: **Loorber** |

* Harilik loorberipuu andmebaasis eElurikkus Muuda Vikiandmetes

* Loorberi kasvatamine Hiiumaa aias on täiesti võimalik
Keila mäe paiknemine Keila linna suhtes.  
Tumerohelisega on märgitud alad kõrgusega üle 45 m üle merepinna, heledama ererohelisega alad kõrgusega 40–45 m, tuhmrohelisega alad kõrgusega 35–40 m
**Keila mägi** on kõrgendik Harju maakonnas Keilas ja Valkses.

Mägi on asustatud alates 13. sajandist. Keskajal oli mäel Vomentakae kihelkonna kirik.

Nõukogude ajal asus Keila mäel Nõukogude Armee 228. tankipolk ja suuremat osa kõrgendikust kasutati tankipolügoonina.

Nüüd asuvad kõrgendikul tervisespordirajad (jooksu-, rulluisu- ja kettagolfi rajad, talvisel ajal suusarajad) ja jalgpalliväljakud. Kõrgendikul on peetud ka orienteerumisvõistlusi ja -päevakuid. Neljal korral on seal korraldatud Jüriööjooksu.

Mäe kõrgeim looduslik punkt absoluutse kõrgusega veidi üle 48 m asub Keila loodeosas. Selle punkti lähedal paikneb tehisküngas (Keila Tankimägi), mille absoluutne kõrgus on ligi 56 m.

Keila mägi on üks ümbruskonna paekivikõrgustikest, mida algselt peeti korallriffideks, seejärel biohermideks, uuemal ajal arvatakse aga, et need on lihtsalt lubjarikka muda kuhjatised, ehkki neist on leitud koralli *Cyathocystis rhizophora* jäänuseid ja on võimalik, et need moodustavad seal rifisarnaseid struktuure.

Viited
------

1. ↑  "NL topokaart 042 1:10000 (1961)". Maaamet. Vaadatud 1. veebruar 2019.
2. ↑  "Reljeef". Maaamet. Vaadatud 1. veebruar 2019.
3. ↑  Keila Stage L. Hints & T. Meidla Raukas, A. Teedumäe, A. (eds). 1997. Geology and Mineral Resources of Estonia. Estonian Academy Publishers, Tallinn. 436 pp. ISBN 9985-50-185-3

Välislingid
-----------

* Hillar Palamets. Keila mägi – Keila esimene keskus. Keila Leht, 1.02.2015
* Eesti Orienteerumisliidu orienteerumiskaartide andmebaas. Keila kõrgendik orienteerumiskaardil
**"Varesesaare venelased"** on 2012. aasta Eesti dokumentaalfilm, mille autor on Sulev Keedus. Film räägib inimestest, kelle elu on mõjutanud Kreenholmi manufaktuuri sulgemine 2010. aastal. 

Filmi lavastajat ajendas Kreenholmist filmi tegema külaskäik Narvasse ajal, mil manufaktuuri pankrot oli juba aimatav. Talle pakkus huvi mõte hakata jälgima nende inimeste käekäiku, kes pidid hakkama valmistuma peatseks töötuks jäämiseks. Lõpuks jäi filmis ainsaks Kreenholmi töötajaks endine kuduja ning filmist sai laiem vaade Narva elanikele, kes on ühel või teisel moel olnud paratamatult seotud linna suurima tööandjaga. 

Eesti Filmiajakirjanike Ühing valis "Varesesaare venelased" 2012. aasta filmiks koos mängufilmiga "Seenelkäik".

Viited
------

1. ↑  Aasta film Eesti Filmiajakirjanike Ühing

Välislingid
-----------

* Andres Laasik "Sulev Keedus sai valmis Kreenholmi-doki". Eesti Päevaleht, 30. märts 2012
* Maria Ulfsak-Šeripova ""Kus on see Jumal, kes aitab?"". Eesti Ekspress, 2. aprill 2012
* Andres Laasik "Narva jõel ja täitsa põhjas". Eesti Päevaleht, 2. aprill 2012
* Olev Remsu "Portreed ja autoportreed". Sirp, 13. aprill 2012
* Sven Harjo "ELU PÄRAST FILMI: Varesesaare-Jana vangis, narkarid tiksuvad lõpu poole". Õhtuleht, 15. september 2012
Airbus Group logo
**Airbus Group SE** on Euroopa lennuki- ja kosmosetööstusettevõte, mis toodab tsiviil- ja sõjalennukeid, helikoptereid, kommunikatsioonisüsteeme, rakettmürskusid, kosmoserakette, satelliite jms. Ettevõtte peakorter asub Hollandis, Leidenis.

Ettevõte rajati 2000. aastal Saksamaa ettevõtte DaimlerChrysler Aerospace AG (DASA), Prantsusmaa ettevõtte Aérospatiale-Matra ning Hispaania ettevõtte Construcciones Aeronáuticas SA (CASA) ühendamisel; uue ettevõtte nimeks sai **European Aeronautic Defence and Space Company N.V.** (**EADS**).

1. jaanuaril 2014 korraldati ettevõte ümber, selle nimeks sai Airbus Group SE ja see jagati kolmeks divisjoniks: Airbus, Airbus Defence and Space ja Airbus Helicopters.

Pariisi börsi indeksi CAC 40 ettevõtted (november 2022)

* Air Liquide
* Airbus
* Alstom
* ArcelorMittal
* AXA
* BNP Paribas
* Bouygues
* Capgemini
* Carrefour
* Crédit Agricole
* Danone
* Dassault Systèmes
* Engie
* EssilorLuxottica
* Eurofins Scientific
* Hermès International
* Kering
* Legrand
* L'Oréal
* LVMH
* Michelin
* Orange
* Pernod Ricard
* Publicis
* Renault
* Safran
* Saint-Gobain
* Sanofi
* Schneider Electric
* Société Générale
* Stellantis
* STMicroelectronics
* Teleperformance
* Thales
* Total
* Unibail-Rodamco-Westfield
* Veolia
* Vinci
* Vivendi
* Worldline
Air Walesi ATR42
**Air Wales** (kõmri keeles *Awyr Cymru*) oli Walesi lennuettevõte peakorteriga Cardiffis. 

Air Walesi asutas 1997. aasta alguses kinnisvaraettevõtja Roy Thomas. Ta valis sellele nime, mida oli juba varem kasutatud, kuni selle nime eelmine kandja 1979. aasta juunis Air Angliaga ühines.

Ettevõte alustas lende 2000. aasta jaanuaris, esialgu Lääne-Walesis Pembrey lennujaamas. 2001. aasta oktoobris kolis ta Swansea lennujaama. Kolme aasta jooksul ei saavutanud reisijate arv ettevõttes taset, mis võimaldanuks end ära elatada, ja ettevõte kolis 2004. aasta oktoobris Cardiffi lennujaama. Ettevõte laienes järjest, kuni tema palgal oli 2005. aasta seisuga 120 inimest, neist 20 pilooti ja 20 tehnikut. Ettevõte pakkus lende Walesist mujale Suurbritanniasse, Iirimaale, Belgiasse ja Prantsusmaale.

Ettevõte lõpetas tegevuse 23. aprillil 2006, nimetades põhjusena kasvavaid kulusid ja suuremate odavlennuettevõtete agressiivset konkurentsi.

Lennukipark
-----------

Algselt kuulus firmale kaks Dornier Do 228 lennukit, mille asemele osteti hiljem ATR42-300 lennukid. Tegevuse lõpetamise ajaks oli ettevõttel neid 5. 2006. aasta märtsis oli Air Walesi lennukipargi keskmine vanus 13,4 aastat.

Välislingid
-----------

* Air Walesi koduleht
**Airbus A319** on A320 peresse kuuluv lühi- või keskmaalendudeks ehitatud tavakerega lennuk. Lennuki ehitaja on Airbus. A319 pardal on istekohti 124 kuni 156 reisijale ning maksimaalne lennukaugus on 6900 km. 

A319 lennukeid pannakse kokku Hamburgis Saksamaal ja Tianjinis Hiinas.

2019. aasta augusti seisuga on tellijaile tarnitud 1480 A319 lennukit, millest täna on lennuliinidel 1436. Praeguseni on 42 tellijat klienti lennukite ootel. Tellitud on 7 A319ceo lennukit ja 35 A319neo lennukit. 2019. aasta augusti seisuga oli American Airlines suurima A319 lennukipargiga reisilennufirma, neile kuulub 131 lennukit.

2010. aasta detsembris tutvustas Airbus A320 lennukite uut põlvkonda, A320neo (*new engine option* 'uus mootori arendus'). Uus A319neo on säästlikum, võimsamate mootoritega ning uute tiiva vinglettidega (*sharklets*). Tootja sõnul peaks uuendatud lennuki kütusekulu olema 15% väiksem ning opereerimiskulud 8% väiksemad.

Arendus
-------

### Taust

A320 pere esimene liige oli A320, mida tutvustati esmakordselt 1984. aasta märtsis ning esmalennu tegi see 22. veebruaril 1987. Peret laiendati veel kolm korda: A321 (1994), A319 (1996) ning A318 (2003). A320 pere lennukid olid esimesed reisilennukid, kus lendurite kabiinis võeti kasutusele juhtmevaba külgjuhis.

### Algjuured ja konstruktsioon

A319 on A320 väiksem versioon. Kui Airbus oli A320/321 müügiga edu saavutatud, keskenduti toona tuntud A320M-7-le, mis tähendas siis A320 miinus seitse reisijatesalongi aknapaari, mille tulemusena oli lennuki kere senisest 3,73 meetrit lühem. See prototüüp oli otsene konkurent Boeing 737-300/737-700-le. Varuväljapääse vähendati neljalt kahele.

Airbus hakkas seda mudelit pakkuma 22. mail 1992. Esimeseks A319 kliendiks oli ILFC, mis ostis 6 lennukit. 23. märtsil 1995 läbis A319 viimase kontrolli Hamburgis. Esmalend ja -esitlus toimusid vastavalt 24. augustil ja 25. augustil 1995. Sertifikaat hõlmas kahte lennukit ning 350 lennutundi. CFM56-5B6/2 variant sai sertifikaadi 1996. aasta aprillis.
*Mitte segi ajada terminiga kosmoloogia*

---

**Kosmetoloogia** (kreeka sõnast κοσμητικός (*kosmētikos*) 'ilusaks tegemine' ja sufiks -λογία, (-*logia*) 'õpetus millestki') on meditsiini haru, mis käsitleb inimese välimust esteetika vaatepunktist ning meetodeid nähtavate iluvigade kõrvaldamiseks. 

Kosmetoloogia sai iseseisvaks teadusharuks 1930. aastatel. Suur osa kosmetoloogia meetoditest ja terminitest pärineb siiski hoopis sellistest teadusharudest nagu dermatoloogia, füsioteraapia, taastusraviuuringud, kosmeetiline keemia ja ortopeedia. Kuna kosmetoloogia on lähedalt seotud ilutööstuse huvidega (hügieenitarvete tootmine, kosmeetikatööstus, ilukirurgia jms), areneb see tänapäeval kiiresti, kasutades teiste inimest uurivate teadusharude saavutusi.

Meetodite järgi jaguneb kosmetoloogia terapeutiliseks ja kirurgiliseks[*viide?*]. Kosmetoloogia rakendusharu on kosmeetika.

Vaata ka
--------

* Gerontoloogia

Viited
------

1. 1 2  Eesti entsüklopeedia veebis [*alaline kõdulink*] (vaadatud 25.09.2012)
|  |  |
| --- | --- |
|  |  *See artikkel on ühiskondlikust nähtusest; kosmopolitismi kohta biogeograafias vaata artiklit kosmopoliidid (bioloogia)* |

---

**Kosmopolitism** (kreeka keelest *kosmopolitēs* 'maailmakodanik') on mõtteviis, mille kohaselt ei ole tähtsust isiku rahvusel, usul ega päritolul.

Kosmopolitism ei ole kindlapiiriline ideoloogia ega usk, kuid toetab enamasti demokraatlikku globaliseerumist, ühist suhtluskeelt, ühisvaluutat, universaalset haridus- ja tervishoiusüsteemi, viisavabadust jne. 

Antiikajal väljendas kosmopolitism rahulolematust polise piiratuse vastu; renessansi- ja valgustusajastul feodaalse killustatuse ning eraldatuse vastu. Kapitalismi ajal kajastub kosmopolitismis ka patsifism: sõdades nähakse natsionalismi avaldust või suurriikide ülemvõimutaotlusi. 

Kosmopolitismi vastandiks on natsionalism.

Vaata ka
--------

* Kosmopoliit

|  |  |
| --- | --- |
|  | Tsitaadid Vikitsitaatides: **Kosmopolitism** |

| * v
* r
Poliitilised ideoloogiad |
| --- |
| 

* Anarhism
* Fašism
* Kommunism
* Konservatism
* Kosmopolitism
* Liberalism
* Libertarism
* Monarhism
* Rahvuslus
* Rahvussotsialism
* Roheline ideoloogia
* Sotsialism

 |
Andri Jarmolenko (2019)
**Andri Mõkolajovõtš Jarmolenko** (ukraina keeles Андрій Миколайович Ярмоленко; sündinud 23. oktoobril 1989 Leningradis) on Ukraina jalgpallur, kes mängib ründaja või ääremängijana Inglismaa Premier League'i klubis West Ham United ja Ukraina jalgpallikoondises.

Hooajal 2006–07 debüteeris ta Ukraina esiliigas Tšernigivi Desna meeskonnas.

Aastatel 2008–2017 mängis ta Kiievi Dinamos. Hooaegadel 2008–09, 2014–15 ja 2015–16 tuli ta Dinamoga Ukraina meistriks. Aastatel 2010–2017 lõi Jarmolenko seitsmel hooajal järjest Ukraina kõrgliigas vähemalt 11 väravat. Hooajal 2016–17 oli ta Ukraina kõrgliiga suurim väravakütt (15 väravat).

2017. aasta augustis sõlmis Jarmolenko nelja-aastase lepingu Saksamaa kõrgliiga klubiga Dortmundi Borussia, kuid siirdus juba aasta hiljem West Ham Unitedi. Esimesed kaks väravat lõi ta Inglismaa kõrgliigas 16. septembril 2018 mängus Evertoni vastu.

Ukraina jalgpallikoondises debüteeris Jarmolenko 5. septembril 2009 MM-i valikmängus Andorra vastu ja lõi selles mängus ka värava. Ta on alates 2012. aastast osalenud kolmedel Euroopa meistrivõistlustel, kuid esimese värava lõi ta alles oma kolmandatel Euroopa meistrivõistlustel, kui oli täpne 13. juunil 2021 toimunud alagrupi esimeses mängus Hollandi vastu.

Ajaleht Ukrainskiy Football on valinud Jarmolenko Ukraina aasta jalgpalluriks aastatel 2013, 2014, 2015 ja 2017.

Saavutused
----------

Kiievi Dinamo
* Premjer-Liga: 2008–09, 2014–15, 2015–16
* Ukraina karikas: 2013–14, 2014–15
* Ukraina superkarikas: 2009, 2011, 2016

Välislingid
-----------

 Andri Jarmolenko – pildid, videod ja helifailid Wikimedia Commonsis

| * v
* r
Ukraina koondis  –  UEFA Euro 2016 |
| --- |
| 

* 1 Boiko
* 2 Butko
* 3 Hatšeridi
* 4 Tõmoštšuk
* 5 Kutšer
* 6 Stepanenko
* 7 Jarmolenko
* 8 Zozulya
* 9 Kovalenko
* 10 Konopljanka
* 11 Seleznjov
* 12 Pjatov
* 13 Ševtšuk (c)
* 14 Rotan
* 15 Budkivski
* 16 Sõdortšuk
* 17 Fedetski
* 18 Rõbalka
* 19 Garmaš
* 20 Rakõtski
* 21 Zintšenko
* 22 Karavajev
* 23 Ševtšenko
* Treener: Fomenko

 | Ukraina |

| * v
* r
Ukraina koondis  –  UEFA Euro 2020 |
| --- |
| 

* 1 Buštšan
* 2 Sobol
* 3 Sudakov
* 4 Krivtsov
* 5 Sõdortšuk
* 6 Stepanenko
* 7 Jarmolenko
* 8 Malinovskõi
* 9 Jaremtšuk
* 10 Šaparenko
* 11 Marlos
* 12 Pjatov (c)
* 13 Zabarni
* 14 Makarenko
* 15 Tsihankov
* 16 Mõkolenko
* 17 Zintšenko
* 18 Bezus
* 19 Bjesjedin
* 20 Zubkov
* 21 Karavajev
* 22 Matvijenko
* 23 Trubin
* 24 Timtšik
* 25 Popov
* 26 Dovbik

 | Ukraina |
**Andrew Johnson** (29. detsember 1808 Raleigh, Põhja-Carolina – 31. juuli 1875 Elizabethton, Tennessee) oli Ameerika Ühendriikide poliitik. 1865 oli ta riigi asepresident ja aastail 1865–1869 riigi 17. president.

Johnson kuulus Demokraatlikku Parteisse. 1835–1837 ja 1839–1841 oli ta Tennessee osariigi esindajatekoja liige ning 1841–1843 sama osariigi senati liige. 1843. aastast kuulus ta järjest nelja Ameerika Ühendriikide Kongressi Esindajatekoja koosseisu.

1853–1857 oli Andrew Johnson Tennessee osariigi kuberner ja 1857–1862 Ameerika Ühendriikide senaator. Ameerika Riikide Konföderatsiooni eraldudes 1861 sai temast ainus senaator neist osariikidest, kes jätkas tööd Ameerika Ühendriikide Kongressis. 

1862 nimetas president Abraham Lincoln Johnsoni Tennessee osariigi sõjaväeliseks kuberneriks. Sellel ametikohal surus ta jõuliselt maha Konföderatsiooni pooldajate vastuhakud. 

4. märtsil 1865 astus ta ametisse Lincolni teise valitsuse asepresidendina. 15. aprillil 1865 sai Johnsonist pärast Lincolni surma Ameerika Ühendriikide president. 

1869. aasta presidendivalimistel ta ei kandideerinud. Ka ei õnnestunud Johnsonil saada tagasi valitud Ameerika Ühendriikide Kongressi Senatisse ega isegi Esindajatekotta. 

|  |  |  |
| --- | --- | --- |
| Eelnev**Abraham Lincoln** | **Ameerika Ühendriikide president**1865–1869 | Järgnev**Ulysses S. Grant** |

| * v
* r
Ameerika Ühendriikide presidendid |
| --- |
| 

* Washington
* J. Adams
* Jefferson
* Madison
* Monroe
* J.Q. Adams
* Jackson
* Van Buren
* W. Harrison
* Tyler
* Polk
* Taylor
* Fillmore
* Pierce
* Buchanan
* Lincoln
* A. Johnson
* Grant
* Hayes
* Garfield
* Arthur
* Cleveland
* B. Harrison
* Cleveland
* McKinley
* T. Roosevelt
* Taft
* Wilson
* Harding
* Coolidge
* Hoover
* F. Roosevelt
* Truman
* Eisenhower
* Kennedy
* L. B. Johnson
* Nixon
* Ford
* Carter
* Reagan
* G. Bush
* Clinton
* G. W. Bush
* Obama
* Trump
* Biden

 | Ameerika Ühendriikide presidendi pitsat |

| * v
* r
Ameerika Ühendriikide asepresidendid |
| --- |
| 

* Adams
* Jefferson
* Burr
* Clinton
* Gerry
* Tompkins
* Calhoun
* Van Buren
* R. Johnson
* Tyler
* Dallas
* Fillmore
* King
* Breckinridge
* Hamlin
* A. Johnson
* Colfax
* Wilson
* Wheeler
* Arthur
* Hendricks
* Morton
* Stevenson
* Hobart
* Roosevelt
* Fairbanks
* Sherman
* Marshall
* Coolidge
* Dawes
* Curtis
* Garner
* Wallace
* Truman
* Barkley
* Nixon
* L. Johnson
* Humphrey
* Agnew
* Ford
* Rockefeller
* Mondale
* Bush
* Quayle
* Gore
* Cheney
* Biden
* Pence
* Harris

 | USA asepresidendi pitsat |
**Reklaamiagentuur**  on firma, mis loob uusi reklaamideid, kujundab trüki-, raadio-, televisiooni- ja internetireklaame, reklaamiruumi ja -aja, kavandab ja viib läbi reklaamikampaania, tellib uuringuid ja pakub teisi selliseid teenuseid, mis aitavad kliendil valitud turule sisenemisel ja sealt edasi minna.

Üldiselt ei peeta reklaamibürood reklaamijate esindajateks, sest nad tegutsevad oma klientide nimel ostetavate teenuste eestvedajatena. Reklaamibüroo on kliendist üldiselt sõltumatu; see võib olla osakond või asutus, mis annab kliendi toodete või teenuste või välise ettevõtte müügi püüdlustele välise seisukoha. Agentuur saab ka oma klientide jaoks käsitleda üldisi turundus- ja brändimisstrateegiaid, mis võivad hõlmata ka müüki.

Reklaamiagentuuride tüübid
--------------------------

1. **Liini kohal**
Need on suured asutused, mis tegelevad peamiste kontodega ja loovad riiklikke (ja isegi rahvusvahelisi) reklaamikampaaniaid, mis võtavad olulise osa kliendi eelarvest. Suured TV-kampaaniad, väljas, ajakirijad, ajalehed ja mittetraditsioonilised meediad.

2. **Liini all**
Neil asutustel ei ole Liini kohal agentuuride eelarveid ega tunnustust, kuid need on meediakanalite jaoks ikka veel väga olulised (seda enam, et nendel päevadel on see nii levinud). Seda tüüpi ametid tegelevad tavaliselt otseposti, piirkondlike reklaamide, tekstireklaamide, online-teksti- ja bännerreklaamide ning muude väiksemate meediapaigutustega. Kuid nad tegelevad mõnikord ka liini kohal tüüpi kontodega, kuigi see ei ole nende teema.

3. **Läbi liini**
Segu eelnevast kahest tüübist. Nad loovad kampaaniaid supist kuni pähkliteni, suured stuntsid, väljas, televisioon ja raadio, kuni mikrosiitide ja kupongide juurde. Seda tüüpi ametid on tänapäeval tavalised sotsiaalmeedia ja nutitelefoni tõttu.

Viited
------

1. ↑   Advertising agency definition
2. ↑   Advertising agency
3. ↑   What is an Advertising Agency?

|  |  |
| --- | --- |
|  | Tsitaadid Vikitsitaatides: **Reklaamiagentuur** |
Tööstusliku rektifikatsioonikolonni osa, mis näitab gaasi- ja vedelfaasi liikumist taldrikkolonnis
**Rektifikatsioon** ehk **rektifitseerimine** on fraktsioneeriva destillatsiooni meetod lähedase keemistemperatuuriga vedelike lahutamiseks kasutades rektifikatsioonikolonni, milles toimub mitmekordne aurustumine ja kondensatsioon. Rektifikatsioonikolonni juurde kuulub kolonni pealis, mis võimaldab reguleerida tagasijooksu (flegma) ning destillaadi (rektifikaadi) hulkade suhet. Nii saab valida optimaalsed tingimused komponentide lahutamiseks ja lahutumine on palju täielikum, võrreldes teiste destillatsioonimeetoditega.

Rektifikatsiooniseade koosneb järgmistest osadest: kolb vedeliku aurustamiseks, rektifikatsioonikolonn koos teda ümbritseva kestaga (soojusisolatsioon), kolonni pea, termomeeter, jahuti , klapp (tagasijooksu reguleerimiseks), allonž ja vastuvõtukolb. Laboratoorsetes kolonnides kasutatakse tavaliselt mingit inertset täidist (näiteks klaastoru tükikesed), tööstuslike seadmete juurde kuuluvad enamasti taldrikkolonnid. Rektifikatsioonikolonni efektiivsus sõltub selle pikkusest ja kolonni täidise võimest viia kontakti tõusev aurufaas ja allavalguv vedelfaas.

Aurud, mis tekivad kolvis vedeliku keemisel, tõusevad üles piki kolonni ning jahtuvad osaliselt. Kondenseerub peamiselt raskemini lenduv komponent. Aurud, mis jõuavad kolonni peasse (peamiselt kergemini lenduv komponent), kondenseeruvad seal täielikult. Tekkiv kondensaat voolab osaliselt kolonni tagasi (flegma), osaliselt juhitakse vastuvõtunõusse, sõltuvalt sellest, kui palju on avatud kolonni peas olev klapp. Suhet flegma hulk / rektifikaadi hulk nimetatakse tagasijooksusuhteks e. flegmaarvuks:

FA = Flegma hulk / Rektifikaadi hulk
Kolonnis puutub allavoolav vedelik (flegma) kokku ülesliikuvate aurudega, mis võtavad temast täiendavalt kaasa kergesti lenduva komponendi. Samal ajal peseb vedelik aurudest välja raskemini lenduvat komponenti. Kolonni peasse jõuab puhtam kergemini lenduv komponent.

Rektifikatsiooniprotsessi alguses tuleb kolonn viia režiimi. Kolonni peas oleva klapi või kraani abil destillaadi väljavõtt suletakse ja flegmaarv reguleeritakse alles siis, kui toimub tagasitilkumine ning temperatuur on jäänud kolonni peas püsivaks. Kuumutamisel jälgitakse, et kolonni peas ei tekiks üleujutust.

Vaata ka
--------

* Destillatsioon
* Fraktsioneeriv destillatsioon
* Rektifikatsioonikolonn
* Tööstuslik destillatsioon
* Flegma
Audrey Azoulay (2016)
**Audrey Azoulay** (sündinud 4. augustil 1972, La Celle-Saint-Cloud) on Prantsusmaa poliitik, ta on Sotsialistliku Partei liige. Ta on aastast 2017 UNESCO peadirektor. Ta oli 12. veebruarist 2016 kuni 10. maini 2017 Prantsusmaa kultuuriminister.

Ta sündis aastal 1972 Pariisis Maroko päritolu juutide perekonnas. Tema isa André Azoulay on olnud Maroko kuningate Hassan II ja Mohammed VI nõunik; lapsepõlves veetis ta koolivaheajad Marokos kuningalossis. Ta sai Pariisi Dauphine Ülikoolist magistrikraadi teaduse alal ja Lancasteri ülikoolist ärijuhtimise magistrikraadi. Ta lõpetas veel Pariisi Poliitikauuringute Instituudi ja Rahvusliku Juhtimiskooli (pr. *École nationale d’Administration*).

Ta oli 12. veebruarist 2016 kuni 6. detsembrini 2016 Prantsusmaa kultuuriminister (Manuel Vallsi teises valitsuses). 6. detsembrist 2016 kuni 10. maini 2017 oli ta Prantsusmaa kultuuriministri ametis (Bernard Cazeneuve'i valitsuses).

Tunnustus
---------

* 2019 – valiti Venemaa Kunstide Akadeemia välisliikmeks

Isiklikku
---------

Tema isa André Azoulay on olnud Maroko kuningate Hassan II ja Mohammed VI nõunik.

Välislingid
-----------

* Audrey Azoulay's Campaign for Unesco - Official Website (vaadatud 22. jaanuar 2018, veebiarhiivikoopia)
* Director-General, Audrey Azoulay, The 39th session of UNESCO’s General Conference elected Audrey Azoulay as Director-General of UNESCO, succeeding Irina Bokova. She took office on 15 November for a four-year term.
**Audi A4** on Audi väiksem keskklassi sõiduauto, mida toodetakse alates 1994. aastast ning see on väiksem kui Audi A6. Seda on toodetud viis põlvkonda ning autod on ehitatud Volksvagen grupi B platvormile. A4 vahetas välja mudeli Audi 80.

Esimene põlvkond B5 (*Typ* 8D; 1994–2001)
-----------------------------------------

Esimene põlvkond oli saadaval ainult sedaani ja universaalkerega. 

1998. aastal läbis A4 mudeliuuenduse, mille käigus muutus natuke auto välimus, mootorivalik ning esmakordselt lisandus mudelirivisse Audi A4 baasil ehitatud märksa sportlikum ja võimsam **Audi S4**. Aasta hiljem lisandus mudelivalikusse veelgi võimsam **Audi RS4 Avant**, mis sarnaselt oma eelkäija **Audi RS2**-ga oli saadaval ainult universaalkerega (Avant). 

* A4 sedaanA4 sedaan
* Audi A4 AvantAudi A4 Avant
* Audi A4 faceliftAudi A4 facelift
* A4 Avant faceliftA4 Avant facelift
* Audi S4Audi S4
* Audi RS4Audi RS4

Teine põlvkond B6 (*Typ* 8E/8H; 2000–2006)
------------------------------------------

2. põlvkonna A4, mida esitleti 2000. aasta oktoobrikuus, oli saadaval lisaks sedaanile ja universaalile ka kabrioletina, mis hiljem asendati **Audi A5** kabriolett-versiooniga.

* 2. põlvkonna sedaan2. põlvkonna sedaan
* 2. põlvkonna Avant2. põlvkonna Avant
* 2. põlvkonna Cabriolet2. põlvkonna Cabriolet

Kolmas põlvkond B7 (*Typ* 8E/8H; 2004–2009)
-------------------------------------------

Uut A4, mudelitähisega B7, esitleti 2004. aasta lõpus. Vaatamata uuele nimele, oli tegelikult tegu põhjaliku uuenduse läbinud B6-ga.

* 3. põlvkonna sedaan3. põlvkonna sedaan
* 3. põlvkonna Avant3. põlvkonna Avant
* 3. põlvkonna Cabriolet3. põlvkonna Cabriolet

Neljas põlvkond B8 (*Typ* 8K; 2008–2016)
----------------------------------------

4. põlvkonnaga lisandus valikusse ka **A4 allroad quattro**, millel on laiem rööbe ja kõrgem kliirens ning saadaval oli see 2009. aasta suvest.

* 4. põlvkonna sedaan4. põlvkonna sedaan
* 4. põlvkonna Avant4. põlvkonna Avant
* 4. põlvkonna Allroad4. põlvkonna Allroad

Viies põlvkond B9 (*Typ* 8W; 2016–2023)
---------------------------------------

5. põlvkonna autot (mudelitähis B9/8W) avalikustati 2015. aasta juunikuus ning ametlik esitlus toimus sama aasta septembris Frankfurdi autonäitusel. 

Keretüübid on endiselt sedaan ja universaal. 

* 
* 
* 5. põlvkonna Avant5. põlvkonna Avant
* A4 Avant faceliftA4 Avant facelift

Välislingid
-----------

* Audi A4 Limousine

|  |  |
| --- | --- |
|  | Pildid, videod ja helifailid Commonsis: **Audi A4** |

Viited
------

1. ↑  "2015 Audi A4 - latest pictures and details". 15. september 2015.
**Carl Paul Gottfried von Linde** (11. juuni 1842 – 16. november 1934; rüütliks löödud kui **Ritter von Linde**) oli saksa teadlane, insener ja ettevõtja. Ta avastas külmutustsükli ja leiutas esimesed tööstuslikud õhkklassifitseerimise ja gaasi vedeldamise protsessid, millest arendati aastal 1876 esimene töökindel ja efektiivne kokkusurutud ammoniaagi külmkapp. Need läbimurded olid aluseks 1913. aasta Nobeli füüsikaauhinnale, mille sai Heike Kamerlingh Onnes. Linde tegutses ka teadus- ja inseneriliitudes, mh oli Physikalisch-Technische Bundesanstalti ja Baieri Teaduste Akadeemia hoolekogu liige. Ta rajas ettevõtte, mis tänapäeval kannab nime Linde plc, kuid on varem olnud ka nt Union Carbide'i Linde osakond ja Praxair. Linde plc on maailma suurim tööstusgaaside tootja ning pani aluse ülemaailmse tööstusgaaside tarneahela tekkimisele. Carl von Linde löödi 1897. aastal rüütliks.

Tunnustus
---------

* 1897 – Grashof-Denkmünze
* 1922 – Wilhelm Exneri medal

Vaata ka
--------

* Õhkklassifitseerimine
* Tööstusgaas
* Saksa leiutajate loend
* Madala temperatuuri tehnoloogia ajatelg

Kirjandus
---------

* Carl von Linde: "*Aus meinem Leben und von meiner Arbeit*" (Memoirs: "From my life and about my work"), first published 1916, reprinted by Springer 1984, ISBN 3-486-23411-0.
* "Carl von Linde". Encyclopædia Britannica.

Välislingid
-----------

* *Linde AG* (koduleht)
Carles Aleñá 2017. aastal FC Barcelona reservmeeskonnas
**Carles Aleñá Castillo** (sündinud 5. jaanuaril 1998 Matarós) on Hispaania jalgpallur, kes mängib keskpoolkaitsjana Hispaania kõrgliigaklubis Getafe.

2005. aastal liitus ta Barcelona noorteakadeemiaga. Hooajal 2015/16 debüteeris ta Barcelona reservmeeskonnas Hispaania tugevuselt kolmandas liigas. Barcelona põhimeeskonnas debüteeris Aleñá 30. novembril 2016 Hispaania karikamängus Hérculese vastu ja lõi selles mängus ka värava. Hispaania kõrgliigas tegi ta debüüdi 2. aprillil 2017 mängus Granada vastu. Hooajal 2017/18 mängis ta põhiliselt vaid Barcelona reservmeeskonnas ning lõi Hispaania esiliigas 38 mänguga 11 väravat. Hooajal 2018/19 sai ta oluliselt enam mänguaega Barcelona põhimeeskonnas. Hispaania kõrgliigas lõi ta esimese värava 2. detsembril 2018 mängus Villarreali vastu ja teise 23. aprillil 2019 mängus Deportivo Alavési vastu. Hooajal 2018/19 tuli ta Barcelonaga ka Hispaania meistriks. Järgmistel hooaegadel pääses Aleñá Barcelona põhikoosseisu, aga sai vähem mänguaega. Hooaja 2019/20 teises pooles oli ta Barcelonast laenul Real Betises.

2021. aasta jaanuaris läks ta Barcelonast hooaja lõpuni laenule Getafesse. Sama aasta juulis sõlmis ta Getafega püsiva lepingu viieks aastaks.

Aastatel 2012–2020 mängis Aleñá Hispaania noortekoondistes.

Viited
------

1. ↑  "Agreement with Getafe for the transfer of Carles Aleñá". *FC Barcelona*. Vaadatud 10. juulil 2021.
2. ↑  "Aleñá firma por el Getafe, tras el acuerdo entre el FC Barcelona y la entidad azulona". *Getafe CF* (hispaania). Vaadatud 10. juulil 2021.
Siseminister Winston Churchill (vasakult teine) sündmuspaigal
**Sidney Streeti piiramine** (ka **Stepney lahing**) oli tulevahetus jaanuaris 1911 Suurbritannias Londoni East Endis ühelt poolt Londoni politsei ja Suurbritannia armee ühendväe ning teiselt poolt läti anarhistide vahel. Piiramise eellugu algas juba 1910. aasta detsembris läti immigrantide salga juveelivarguse katsega Houndsditchi tänaval. Röövi käigus hukkus kolm politseinikku ning lätlaste juht George Gardstein. Kaks politseinikku sai viga.

Suur-Londoni politsei ja Londoni politsei hakkasid asja uurima ning vahistasid kahe nädala jooksul enamuse Gardsteini kaasosalistest. Polisteile laekus teave, et kaks viimast kurjategijat peidavad end Stepneys aadressil Sidney Street 100. Korrakaitsjad evakueerisid kohalikud elanikud ning 3. jaanuari hommikul algas tulevahetus. Kuna politsei relvastus jäi kurjategijate omale alla, kutsuti appi ka armee. Piiramine kestis ligi kuus tundi ning selle lõpus süttis teadmata põhjustel maja, kus lätlased end peitsid. Üks kahest röövlist sai enne tulekahju levima hakkamist kuulitabamuse. Sündmuskohale jõudnud tuletõrjujad leidsid rusudest kaks laipa, maja kokkukukkumisel hukkus üks tuletõrjuja.

Sidney Streeti piiramine oli esimene kord, kui politsei pidi Londonis appi kutsuma sõjaväe. Lisaks oli tegu Suurbritannia esimese sellise juhtumiga, mis saadi filmilindile, kuna seda filmis Pathé News. Mõnedel kaadritel oli näha ka siseminister Winston Churchilli, kelle kohalviibimise tõttu lahvatas poliitskandaal operatsiooni juhtimise üle. Mais 1911 toimunud juveeliröövi katse kohtuistungil mõisteti kõik peale ühe süüdistatava õigeks. Piiramisest on valminud nii filme ("Mees, kes teadis liiga palju" (1934) ja "The Siege of Sidney Street" (1960)) kui romaane. Sündmuste sajanda aastapäeva puhul nimetati kaks Sidney Streeti maja ühe salga liikme, kes tõenäoliselt ei viibinud ei röövi ega tulistamise juures, Peter the Painteri (Pēteris Krāsotājsi) järgi. Hukkunud politseinikele ja tuletõrjujale püstitati mälestustahvlid.

Välislingid
-----------

* Siege of Sidney Street, Pathé News
* Newsreels and documentaries, YouTube
* Siege of Sidney Street, Huntley Film Archives
* *Witness History*: Siege of Sidney Street, BBC World Service
Sidnei 2015. aastal Deportivo de La Coruña särgis
**Sidnei Rechel da Silva Júnior** (tuntud lihtsalt kui **Sidnei**; sündinud 23. augustil 1989 Alegretes) on Brasiilia jalgpallur, kes mängib keskkaitsjana Brasiilia kõrgliigaklubis Goiás.

Ta alustas klubikarjääri Internacionalis, mille meeskonnas debüteeris ta Brasiilia kõrgliigas 2007. aastal.

2008. aasta juulis sõlmis ta viieaastase lepingu Portugali kõrgliigaklubiga Lissaboni Benfica. Hooajal 2011–12 mängis ta Benficast laenul Türgi kõrgliigaklubis Beşiktaş.

Hooajal 2013–14 mängis ta Benficast laenul Hispaania kõrgliigaklubis RCD Espanyol. Seejärel läks ta laenule Deportivo de La Coruñasse, kellega sõlmis 2016. aastal püsiva lepingu.

2018. aasta augustis sõlmis ta nelja-aastase lepingu Hispaania kõrgliigaklubiga Real Betis, kus mängis kokku kolm hooaega. 2021. aasta augustis lõpetati leping ennetähtaegselt. 2022. aasta jaanuaris asus ta mängima Cruzeiros, kuid juba sama aasta aprillis siirdus ta Goiási.

Saavutused
----------

Internacional
* Recopa Sudamericana: 2007
* Campeonato Gaúcho: 2008

Benfica
* Primeira Liga: 2009–10
* Taça da Liga: 2008–09, 2010–11

Välislingid
-----------

|  |  |
| --- | --- |
|  | Pildid, videod ja helifailid Commonsis: **Sidnei** |




1. ↑   (vaadatud 28.6.2022)
Skulptuur Heraklesest ja Erymanthose metsseast Berliini loomaaias
**Erymanthose metssiga** oli vanakreeka mütoloogias kult, kelle kinnipüüdmine oli Heraklese neljas vägitegu (Antiigileksikoni järgi viies).

Keegi jumalatest laskis Erymanthose kuldi maa peale, et ta surmaks Aphrodite armukese Adonise. Kes seda täpselt tegi, on selgitamata; nimetatud on Apollonit, Artemist ja Hephaistost. Kult tappis Adonise oma kihvadega ja jäi elama Arkaadiasse Erymanthose mäe kanti. Erinevalt eelmistest loomadest, kellega Herakles võitlema pidi, ei kaevanud kohalikud elanikud eriti kuldi üle.

Enne metsseaga võitlemist läks Herakles Pholose juurde nõu küsima ja seal tekkinud joomingu käigus tappis oma mürginooltega kentaurid.

Herakles kihutas kuldi sügavasse lumme, milles loom ei saanud liikuda. Seda nõu ei andnud talle Athena nagu eelmistes vägitöödes, vaid kentaur Cheiron. Herakles tõstis sea õlgadele ja viis elusana Erysichtonile näha. Too käskis looma vabaks lasta, ent pärast seda pole Erymanthose kuldist enam kuulda olnud.

Vaata ka
--------

* Kalydoni metssiga

|  |  |
| --- | --- |
|  | Pildid, videod ja helifailid Commonsis: **Erymanthose metssiga** |
**Kitseküla raudteepeatus** on raudteepeatus Tallinnas Pärnu maantee viadukti ja Ida-Tallinna Keskhaigla Magdaleena üksuse lähedal. Kitseküla raudteepeatuses peatuvad Elroni elektri- ja diiselrongid. Piletihinnalt kuulub peatus I tsooni, mille piires liiklemine on tallinlasele tasuta.

Kitseküla raudteepeatus asub Balti jaamast 2,9 km kaugusel.

Raudteepeatuses Balti jaama sõidusuunal väljuvad inimesed satuvad Tehnika tänavale. Tapa sõidusuunal väljuvad inimesed satuvad Jalgpalli tänavale. Mõlemalt sõidusuunalt saab treppide abil tõusta Pärnu maanteele, mis peatusest pisut ida pool viadukti abil raudtee ületab.

Peatuskoht jääb vaid 5-7-minutise kõnnaku kaugusele Vineeri bussi- ja trammipeatusest. Magdaleena haigla ja Lilleküla jalgpallistaadion jäävad kolmeminutise jalutuskäigu kaugusele. Samuti on läheduses Tallinna Ühisgümnaasium.

Pärnu maanteel saab ümber istuda trammidele number 3 (Tondi–Kadriorg) ja 4 (Tondi–Lennujaam) ning bussidele number 5, 18 ja 36.

Ajalugu
-------

Kitseküla raudteepeatus aastal 2009. Taamal Pärnu maantee viadukt.
Kitseküla raudteepeatus avati 10. novembril 2008. Peatus (samuti Urda ja Padula raudteepeatus) ehitati Euroopa Regionaalarengufondi projekti vahenditest.

2013. aasta suvel valmisid Kitsekülas uued 550 mm kõrgused täispikad perroonid, mis võimaldavad nüüd siseneda ja väljuda terve rongi ulatuses. 2008. aastal ehitatud 30 m pikkused perroonid lammutati. 
Peatuse nimi on pandud Kitseküla asumi järgi.

Viited
------

1. ↑
2. ↑  Elektriraudtee avas Tallinna kesklinnas uue peatuse; Postimees, 10.11.2008

Välislingid
-----------

* EPL "Kitseküla rongipeatus Tallinna kesklinnas sai valmis"; 06.11.2008
* KITSEKÜLA – Eesti Raudteeajaloo Selts
* Infot peatuse kohta; fotod (*vene keeles*)

  


|  |  |  |
| --- | --- | --- |
| **Eelnev peatus** |  **Raudteepeatus idasuunalistel reisirongiliinidel** | **Järgnev peatus** |
|  Balti jaam |  **Kitseküla** | Ülemiste  |